I.Indledning

Den 12. april 2016 fremlagde Kommissionen en meddelelse om status og de mulige veje frem for så vidt angår situationen med manglende gensidighed på visumområdet i forhold til visse tredjelande. I meddelelsen blev det nævnt, at der med aktiv støtte fra Kommissionen er blevet fundet en løsning i langt de fleste tilfælde af manglende gensidighed i forhold til otte tredjelande. Hvis det pågældende tredjeland imidlertid ikke har ophævet visumpligten senest den 12. april 2016, skal Kommissionen i henhold til Rådets forordning (EF) nr. 539/2001 af 15. marts 2001 som ændret ved Europa-Parlamentets og Rådets forordning (EU) nr. 1289/2013 af 11. december 2013 vedtage en delegeret retsakt, der i 12 måneder suspenderer visumfritagelsen for statsborgere fra det pågældende tredjeland. Forordningen kræver også, at Kommissionen tager hensyn til konsekvenserne af en suspension af visumfritagelsen for EU's og medlemsstaternes eksterne forbindelser. Meddelelsen vurderede også konsekvenserne og virkningerne af en suspension af visumfritagelsen for EU-borgerne og virksomhederne og for de berørte tredjelandsstatsborgere. I meddelelsen opfordrede Kommissionen ligeledes Europa-Parlamentet og Rådet til at overveje den mest hensigtsmæssige vej fremad.

Kommissionen fremlagde derefter to opfølgende meddelelser i juli og december 2016. I den opfølgende meddelelse fra december blev der udtrykt tilfredshed med, at Canada havde fastsat en klar tidsfrist for opnåelse af fuld visumgensidighed for alle EU-borgere. For så vidt angår De Forenede Stater forpligtede Kommissionen sig til uden ophør at gøre en fornyet indsats over for den nye regering for at opnå fuld visumgensidighed i samarbejde med de fem berørte medlemsstater for i første halvdel af 2017 at nå til enighed om vejen frem mod dette mål. Kommissionen forpligtede sig endvidere til fortsat at arbejde tæt sammen med både Europa-Parlamentet og Rådet for at sikre, at Den Europæiske Union taler med en stemme på dette vigtige område, og til at rapportere om de opnåede fremskridt inden udgangen af juni 2017.

Denne meddelelse fastlægger Kommissionens holdning, jf. artikel 265 i TEUF, som følge af Europa-Parlamentets beslutning af 2. marts 2017 om "Kommissionens forpligtelser for så vidt angår visumgensidighed i henhold til artikel 1, stk. 4, i forordning (EF) nr. 539/2001 og gør som opfølgning på de tidligere meddelelser status over udviklingen på dette område siden december 2016.

II. Holdninger, der er indtaget som svar på meddelelserne

Den 2. marts 2017 vedtog Europa-Parlamentet en beslutning om "Kommissionens forpligtelser for så vidt angår visumgensidighed i henhold til artikel 1, stk. 4, i forordning (EF) nr. 539/2001". I beslutningen anfører Europa-Parlamentet, at Kommissionen er retligt forpligtet til at vedtage en delegeret retsakt, der midlertidigt suspenderer visumfritagelsen for statsborgere fra tredjelande, som ikke har ophævet visumpligten for borgere i visse EU-medlemsstater ved udløb af fristen den 12. april 2016. Det opfordrer også Kommissionen til på grundlag af artikel 265 i TEUF at vedtage den påkrævede delegerede retsakt senest inden for to måneder fra datoen for vedtagelsen af denne beslutning.

Som tidligere nævnt - også i de seneste fire måneder - har Rådet ikke drøftet spørgsmålet.

III. Udvikling og vejen frem

Canada (meddelt af Bulgarien og Rumænien)

Hvad angår Canada, blev der i meddelelsen fra december rapporteret om betydelige fremskridt. Forud for det 16.. topmøde mellem EU og Canada, der blev afholdt den 30. oktober 2016 i Bruxelles, fremlagde Canada en klar tidsplan for opnåelse af fuld visumgensidighed. Den canadiske regering meddelte, at visumpligten ville blive ophævet pr. 1. maj 2017 for bulgarske og rumænske statsborgere, der inden for de seneste ti år har haft et canadisk midlertidigt opholdsvisum, eller som på nuværende tidspunkt har et gyldigt besøgsvisum til De Forenede Stater. Som næste skridt forpligtede Canada sig også til at indrømme visumfri adgang for alle bulgarske og rumænske statsborgere fra den 1. december 2017.

Kommissionen ser med tilfredshed på, at Canada i overensstemmelse med landets forpligtelser pr. 1. maj 2017 ophævede visumpligten for ovennævnte kategorier af bulgarske og rumænske statsborgere. Disse rejsende kan nu rejse til eller være i transit i Canada, hvis de har en elektronisk rejsetilladelse (eTA) i stedet for et visum. Forud for ophævelsen af visumpligten havde der været omfattende politiske og tekniske kontakter mellem Kommissionen, Canada og Bulgariens og Rumæniens regeringer samt en oplysningskampagne for disse landes statsborgere og høringer af de største rejsebureauer og luftfartsselskaber i begge medlemsstater.

Canada gav en opdatering af situationen for så vidt angår gennemførelsen af ophævelsen af visumpligten i forbindelse med de fælles høringer om migration og asyl den 28. april 2017 i Bruxelles mellem Kommissionen og Immigration Refugees and Citizenship Canada.

Kommissionen vil forblive i tæt kontakt med Bulgarien, Rumænien og Canada både på teknisk og politisk niveau for at sikre, at der opnås fuld visumgensidighed senest den 1. december 2017.

De Forenede Stater (meddelt af Bulgarien, Kroatien, Cypern, Polen og Rumænien)

I den opfølgende meddelelse fra december blev det bemærket, at De Forenede Stater ikke havde bevæget sig i spørgsmålet om ophævelse af visumpligten for bulgarske, kroatiske, cypriotiske, polske og rumænske statsborgere. For så vidt angår De Forenede Stater forpligtede Kommissionen sig til uden ophør at gøre en fornyet indsats over for den nye regering for at opnå fuld visumgensidighed i samarbejde med de fem berørte medlemsstater for i første halvdel af 2017 at nå til enighed om de næste skridt hen mod opnåelsen af dette mål.

I de seneste måneder er de politiske og tekniske kontakter blevet intensiveret. Kommissær Dimitris Avramopoulos gentog EU's opfordring til at indføre fuld visumgensidighed på sit møde med ministeren for Homeland Security, John F. Kelly, i Washington den 8. februar 2017. Kommissær Dimitris Avramopoulos havde ligeledes en konstruktiv opfølgende drøftelse med samtalepartnere fra USA's udenrigsministerium. De amerikanske samtalepartnere gav deres tilsagn til at iværksætte en resultatorienteret proces, der skal sikre, at de fem medlemsstater bliver omfattet af visumfritagelsesprogrammet.

Endvidere arrangerede kommissær Dimitris Avramopoulos et møde med ministre fra de fem berørte medlemsstater for at drøfte vejen frem mod opnåelse af fuld visumgensidighed med De Forenede Stater. På mødet lovede ministrene at arbejde sammen i en konstruktiv og positiv ånd i tæt samarbejde med Kommissionen og De Forenede Stater for at opnå fuld visumgensidighed så hurtigt som muligt, herunder at arbejde for at opnå gensidigt acceptable mellemliggende resultater. Kommissæren og ministrene drøftede, hvilke skridt der kan tages fra EU's side for at opnå fuld visumgensidighed til gavn for både EU's og USA's borgere samt for generelt at sikre tætte strategiske forbindelser.